b'\n_START_ARTICLE_\nStara grofija\n_START_SECTION_\nCeljski strop\n_START_PARAGRAPH_\nCeljski strop je osamljen primer profanega slikarstva na prehodu iz renesanse v zgodnji barok. Kdo to\xc4\x8dno ga je poslikal, ni jasno. Mnenja razli\xc4\x8dnih strokovnjakov so zelo razli\xc4\x8dna._NEWLINE_Strop meri 14,45 x 9,87 m in je poslikan s tempero na platno. Enajst stropnih polj je razdeljenih s poslikanimi lesenimi tramovi. Na srednjem polju je iluzionisti\xc4\x8dno naslikana arhitektura s stolpi, s pogledom uprtim v nebo. Stebri\xc5\xa1\xc4\x8de obdajajo balustradne ograje, iz katerih visijo preproge. Izza ograje so naslikani plemi\xc4\x8di in plemkinje, dvorjani, vojaki, portret domnevnega naro\xc4\x8dnika Janeza Ambro\xc5\xbea Thurna in verjetno avtoportret slikarja s pomo\xc4\x8dnikom. Na sredini dalj\xc5\xa1ih stranic sta figuri Jupitra in Neptuna. Okrog osrednjega polja so manj\xc5\xa1a polja poslikana: ob dalj\xc5\xa1ih stranicah so alegori\xc4\x8dno upodobljeni \xc5\xa1tirje letni \xc4\x8dasi, ob kraj\xc5\xa1ih pa bitka med Latinci in Trojanci. Na vogalih so \xc5\xa1tirje giganti\xe2\x80\x93napadalci neba (Ikar, Tantal, Iksion in Faeton). Slikar je podobe na\xc5\xa1el na drugih grafi\xc4\x8dnih predlogah izvirnih avtorjev predvsem bakrorezov: Jana in Rafaela Sadelerja, Da Ponte-Bassano, Antonia Tempeste in Hendrika Goltziusa. Raziskovalci \xc5\xa1e niso na\xc5\xa1li predloge za osrednji del stropa.\n_START_SECTION_\nMuzejske zbirke\n_START_PARAGRAPH_\nPokrajinski muzej je v stavbi Stare grofije uredil \xc5\xa1tevilne zbirke. Kulturna in umetnostno-zgodovinska zbirka prikazuje pohi\xc5\xa1tvo, slike, grafike, kipe, posodje, oro\xc5\xbeje in druge predmete iz razli\xc4\x8dnih slogovnih obdobij od 13. stoletja do konca 19. stoletja. Razstava Od gotike do historicizma po korakih je stalna in je namenjena vsem obiskovalcem z okvaro vida._NEWLINE_V kletnih prostorih je na 440 m\xc2\xb2 na ogled rimski lapidarij, ki predstavlja eno izmed najlep\xc5\xa1ih in najve\xc4\x8djih tovrstnih zbirk pri nas.'